Câţi bani au trimis românii stabiliţi în 49 de ţări prin Revolut în 2021.
În anul 2021, sumele trimise de utilizatorii Revolut spre România au crescut cu 79%. Numărul de utilizatori care au optat pentru Revolut a crescut cu 70%. Un singur utilizator Revolut a trimis acasă 3.258 euro.
Câţi bani au trimis românii stabiliţi în 49 de ţări prin Revolut în 2021? Sumele trimise de utilizatorii Revolut către România, în 2021, au crescut cu 79% faţă de anul 2020, potrivit datelor analizate de aplicaţia Revolut.Totodată, numărul remitenţelor efectuate de către utilizatorii Revolut a crescut cu 84% în 2021 comparativ cu 2020, iar numărul de clienţi care au recurs la aplicaţia Revolut pentru a face astfel de transferuri către apropiaţi a progresat cu 70%.În condiţiile în care majoritatea statelor au adoptat, în 2020 şi 2021, măsuri de limitare a mobilităţii transfrontaliere, numărul românilor care au lucrat în străinătate s-a redus, dar aceasta nu a afectat volumul total al sumelor trimise în ţară. Un utilizator Revolut a efectuat remiteri personale de 3.258 euro (sumă anuală medie/ utilizator) către familie şi apropiaţii din ţară, mai mult cu 5% faţă de 2020. Numărul ţărilor din care au fost înregistrate aceste remiteri individuale s-a ridicat la 49.Utilizatorul Revolut care a trimis bani în ţară are următorul profil: 25-34 de ani (41% dintre utilizatori, după valoarea totală remisă de această categorie de vârstă), trăieşte şi munceşte în Marea Britanie (70% dintre utilizatori) şi a expediat către familie sau apropiaţi, în medie, 495 euro/ tranzacţie, în 2021.Cei mai mulţi bani trimişi prin Revolut au provenit de la utilizatorii din Marea Britanie (66%), Germania (6%), Olanda (5%), Irlanda (4%) şi Franţa (3%). În top 10 se mai află ţări precum Belgia, Elveţia, Danemarca, dar şi Italia şi Spania, unde trăiesc comunităţi româneşti importante, cu peste 1 milion de membri. În ceea ce priveşte repartiţia pe segmente de vârstă, în funcţie de sumele totale transmise în România, pe primul loc se află categoria 25-34 de ani (41%), urmată de 35-44 de ani (34%), 45-54 de ani (13%) şi 18-24 de ani (9%).În România, Revolut operează prin Revolut Payments UAB şi Revolut Bank UAB, entităţi înregistrate în Republica Lituania.Potrivit datelor comunicate de Eurostat, în 2019 România a beneficiat de o infuzie de bani din străinătate, prin remitenţe, în valoare de 7,3 miliarde euro (din care aproape 5,6 miliarde euro din UE). În 2020, suma totală a remitenţelor s-a redus la aproape 6,7 miliarde euro, din care aproape 5 miliarde din UE. România este unul dintre statele membre UE pentru care contribuţia remitenţelor la PIB este importantă, reprezentând circa 3,1% din produsul intern brut la nivelul anului 2020.